Христо Ясенов
Поменик

chitanka.info

И ти ще се явиш във изборния ден

със блокова торба от бюлетини

и ще ми подадеш — пиян и вдъхновен —

и морави, и розови, и сини.

И ще ме убедиш гласа си да подам

за блока на „изгубените Станки“,

за да отворят пак, за слава и за срам,

акционерни дружества и банки.

И пееш песента „спокойствие и ред“,

дъдрдориш ми за някакви закони,

но този артикул не носи късмет,

защото се провада без купони.

От народняците не правя аз въпрос —

едно е мнението днес на всички:

. . . . . . . . . . . . . . . . . .

. . . . . . . . . . . . . . . . . .

За демократите недей ме пита ти —

нима и за това очакваше поука? —

Наместо своя глас — отрова им прати,

а бюлетинката им — на боклука.

За цанковистите въпросът е по-друг —

тук имаш работа със русофили;

за доктор Данева — държавник многоук —

подай си ти гласа, па тръгни на кокили!

Защото знае се, че Данев е един —

а Балканската война създаде епопея,

та от Силистра чак дори до Охрид син

най-русофилски вятър ни повея.

. . . . . . . . . . . . . . . . . .

. . . . . . . . . . . . . . . . . .

. . . . . . . . . . . . . . . . . .

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.